Nevermind

***Nevermind*** é o segundo álbum da banda estadounidense de grunge Nirvana, publicado o 24 de setembro de 1991 a través do selo DGC Records.

*Nevermind* catapultou a Nirvana ao éxito comercial dun xeito inesperado. O álbum revolucionou o panorama musical, cambiando a atención do público do hair metal dos anos 80 ao movemento grunge saído de Seattle (Washington) que dominou os primeiros anos dos anos 90. Outras bandas da área de Seattle como Pearl Jam, Soundgarden e Alice in Chains tamén tiveron álbums exitosos, e outros artistas da póla do rock alternativo foron repentinamente populares na radio e eran requiridos polas discográficas.

O disco foi producido por Butch Vig e mesturado por Andy Wallace.

*Nevermind* alcanzou o #1 na lista de álbums de *Billboard 200* e na lista Heatseekers. Foi votado como o mellor álbum do ano na enquisa *Pazz & Jop* de The Village Voice. No 2004, foi unha das 50 gravacións escollidas pola Biblioteca do Congreso de Estados Unidos para ser engadidas ao Rexistro Nacional de Gravacións.

*Nevermind* foi listado no posto 17 da lista da revista *Rolling Stone* dos 500 mellores álbums de todos os tempos, e no mes de febreiro do 2011 foi elixido polos lectores da publicación como o mellor álbum dos 90 En novembro de 2003 a publicación en liña Pitchfork Media elixiu a *Nevermind* como o sexto mellor álbum dos 90.

## Portada do álbum 
A portada do álbum mostra un bebé espido nadando detrás dun dólar cravado nun garfo de pesca. Segundo Cobain, el mesmo concibiu a idea mentres vía un programa de televisión sobre nacementos na auga con Dave Grohl. O garfo e o billete tamén foron ideas súas, e foron sobreimpostas posteriormente. O cativo, acabado de nacer daquela, é Spencer Elden.

Geffen preparou unha portada alternativa sen o pene do bebé, temendo que ofendese algunhas persoas, mais cancelaron estes plans cando Cobain deixou claro que non traballaría para un selo que o obrigara a cubrir o pene, acusando a calquera que se sentise ofendido de ser un "pedófilo". A imaxe alternativa foi incluída no sinxelo de "Come as You Are".

## Edición 
*Nevermind* foi publicado o 24 de setembro de 1991. As tendas de discos estadounidenses recibiron un envío inicial de 46.251 copias, mentres que 35.000 máis foron enviadas ao Reino Unido, onde *Bleach* tivera bastante éxito. O sinxelo principal, "Smells Like Teen Spirit", fora editado o 10 de setembro coa intención de atraer os seareiros do rock alternativo, mentres que o seguinte, "Come as You Are", sería a canción que probablemente gañase máis atención. A banda iniciou unha pequena xira estadounidense catro días antes da data de lanzamento para promover o álbum. Geffen Records agardaba vender unhas 250.000 copias de *Nevermind*, que era o mesmo nivel que a compañía acadara coa estrea no selo de Sonic Youth, o *Goo*. As mellores estimacións de todos os involucrados que traballaban duro eran as de acadar o disco de ouro en setembro de 1992.

O álbum estreouse na lista *Billboard 200* no número 144. Geffen enviou ao redor da metade das copias iniciais para os Estados Unidos ao noroeste do país, onde se esgotaron rapidamente e non estivo dispoñible durante días. Geffen supostamente puxo en espera a produción dos seus outros discos para satisfacer a demanda na rexión. *Nevermind* estaba realmente vendéndose ben, pero o ritmo aumentou nos meses seguintes cando inesperadamente "Smells Like Teen Spirit" se fixo máis popular. O vídeo da canción estreouse mundialmente no programa alternativo nocturno da MTV *120 Minutes*, pero fíxose tan popular que a canle comezou a emitilo durante o día. O disco gañou a certificación de ouro ao pouco tempo, aínda que a banda estaba relativamente pouco interesada no logro. Novoselic recordou, "Yeah, estaba feliz por iso. Era moi bo. Era xenial. Pero importábame unha merda un logro dese tipo. Está ben, supoño".

Cando a banda comezou a súa xira europea a principios de novembro de 1991, *Nevermind* entrou no *Billboard Top* por vez primeira acadando o número 35. Nese momento "Smells Like Teen Spirit" convertérase nun éxito e o álbum estaba vendéndose tan rápido que non xa servía ningunha das estratexias de mercadotecnia de Geffen. O presidente da discográfica, Ed Rosenblatt, díxolle a *The New York Times*, "Nós non fixemos nada. Era sinxelamente un deses discos de 'sal aí fora e mergúllate'". Nirvana atopouse na súa xira por Europa a finais do ano con concertos perigosamente cheos, equipos de televisión constantemente no escenario, e con "Smells Like Teen Spirit" case omnipresente na radio e na televisión musical.

*Nevermind* converteuse o primeiro álbum de Nirvana en acadar o número 1 o 11 de xaneiro de 1992, substituíndo a Michael Jackson do primeiro posto das listas da *Billboard*. Nese tempo *Nevermind* estaba vendendo ao redor das 300.000 por semana. "Come as You Are" foi finalmente lanzado como segundo sinxelo en marzo de 1992 acadando o número 32 da lista *Billboard Hot 100*. Foron publicados dous sinxelos máis do álbum, "Lithium" e "In Bloom", que acadaron os números 11 e 28 da lista británico de sinxelos respectivamente.

*Nevermind* foi certificado ouro e platino pola Recording Industry Association of America en novembro de 1991, e diamante en marzo de 1999. Tamén acadou o status de diamante no Canadá (1.000.000 de copias vendidas) en marzo do ano 2001, e foi dúas veces platino no Reino Unido. En 1996, Mobile Fidelity Sound Labs publicou *Nevermind* en vinilo como parte da súa serie ANADISQ 200, e como CD de ouro de 24 quilates (este incluía o tema "Endless, Nameless"). A versión limitada en vinilo esgotouse rapidamente, pero a edición en CD estivo dispoñible durante anos. En 2009 Original Recordings Group publicou *Nevermind* nunha edición limitada de vinilo azul de 180&nbsp;g e nunha edición regular de vinilo negro de 180&nbsp;g masterizada e cortada por Bernie Grundman a partir das cintas analóxicas orixinais.

## Lista de cancións 
## Membros 
* Kurt Cobain - Voz, guitarra
* Dave Grohl - Batería, Voz
* Krist Novoselic - Baixo, Voz

Participacións:
* Kirk Canning - Violonchelo en "Something in the Way"
* Chad Channing - Platillos en "Polly"

## Posicións en listas 
### *Singles* 
### Álbum 
## Notas 
## Véxase tamén 
### Ligazóns externas 
* Live Nirvana - Historia de Sesións - Nevermind
* Cancións de Nevermind